26/09/2022
ຫ້ອງວ່າການສໍານັກງານປະທານປະເທດ (ຫສປທ) ໄດ້ຈັດຊຸດຝຶກອົບຮົມກ່ຽວກັບການພັດທະນາຄວາມເປັນຜູ້ນໍາ ( Leadership Development) ຂຶ້ນໃນວັນທີ 26 ກັນຍາ 2022 ທີ່ໂຮງແຮມອໍາມະລີ ເມືອງວັງວຽງ ແຂວງວຽງຈັນ ໂດຍການໃຫ້ທຶນຂອງສະຖານທູດອົດສະຕາລີປະຈໍາ ສປປ ລາວ ເພື່ອຍົກລະດັບທັກສະຄວາມຮູ້ຄວາມສາມາດໃຫ້ພະນັກງານຫຼັກແຫຼ່ງ ໂດຍສະເພາະແມ່ນການພັດທະນາດ້ານຄວາມເປັນຜູ້ນຳ ໃຫ້ກຽດເຂົ້າຮ່ວມພິທີເປີດໂດຍທ່ານ ຄໍາຕາ ລາດຊະວົງ, ຫົວໜ້າກົມຈັດຕັ້ງ, ກວດກາ ແລະ ໂຄສະນາ ແລະ ທ່ານ ນ. ລໍເຣນ ຊູເວວ, ເລຂາສອງຈາກສະຖານທູດ ອົດສະຕຣາລີ ປະຈໍາ ສປປ ລາວ ມີຄະນະຮັບຜິດຊອບ, ຄະນະຄູຝຶກຈາກສະຖາບັນລາວ-ອົດສະຕາລີ ແລະ ນັກຝຶກອົບຮົມຈາກ ຫສປທ ຈໍານວນ 20 ທ່ານ.
ທ່ານ ຄໍາຕາ ລາດຊະວົງ ໄດ້ມີຄໍາເຫັນ ແລະ ກ່າວວ່າ: ການຝືກອົບຮົມໃນຄັ້ງນີ້ແມ່ນມີຄວາມສໍາຄັນຍິ່ງໃນການຍົກລະດັບຄວາມຮູ້ ແລະ ທັກສະການເປັນຜູ້ນຳ ຂອງພະນັກງານຫຼັກແຫຼ່ງພາຍໃນ ຫສປທ ໂດຍຜ່ານການແລກປ່ຽນຄວາມຮູ້ຈາກວິທະຍາກອນ ທີ່ມີປະສົບການສູງ, ຊຶ່ງນອກຈາກຈະໄດ້ຮຽນຮູ້ທາງດ້ານທິດສະດີ, ແລກປ່ຽນປະສົບການທີ່ແຕ່ລະທ່ານໄດ້ປະສົບພົບພໍ້ກັບການປະຕິບັດວຽກງານຕົວຈິງໃນໄລຍະຜ່ານມາ. ການຝຶກອົບຮົມໃນຄັ້ງນີ້ແມ່ນໜຶ່ງໃນການຊ່ວຍເຫຼືອທາງດ້ານວິຊາການ ຈາກສະຖານທູດອົດສະຕຣາລີ, ຊຶ່ງເປັນຄັ້ງທີສອງ ຂອງການຮ່ວມມືທາງດ້ານວິຊາການ ລະຫວ່າງ ສະຖານທູດອົດສະຕຣາລີ ປະຈໍາ ສປປ ລາວ ແລະ ຫສປທ ເປັນການເສີມຂະຫຍາຍສາຍພົວພັນອັນສະໜິດແໜ້ນລະຫວ່າງ ລາວ ແລະ ອົດສະຕຣາລີ. ນອກຈາກການຝຶກອົບຮົມຄັ້ງນີ້ແລ້ວ ສະຖານທູດອົດສະຕາລີຍັງໄດ້ໃຫ້ທຶນ ຮຽນພາສາອັງກິດ 5 ທຶນ ຢູ່ລາວຕື່ມອີກ.
ທ່ານ ນ. ລໍເຣນ ຊູເວວ, ເລຂາສອງ ຈາກສະຖານທູດ ອົດສະຕຣາລີ ປະຈໍາ ສປປ ລາວ ກໍໄດ້ມີຄໍາເຫັນໃນການຝຶກອົບຮົມ ພາຍໃຕ້ ຫົວຂໍ້ ການພັດທະນາຄວາມເປັນຜູ້ນໍາ ( Leadership Development) ເປັນການສ້າງຄວາມສາມາດຂອງການເປັນຜູ້ນຳ, ສ້າງຄວາມສາມັກຄີພາຍໃນກຸ່ມ ແລະ ການສ້າງເປົ້າຫມາຍໃນການເຮັດວຽກຢ່າງຊັດເຈນ. ພ້ອມກັນນັ້ນ, ເຊື່ອໝັ້ນວ່າຫຼັກກສູດດັ່ງກ່າວຈະເປັນປະໂຫຍດ ແລະ ບັນດາທ່ານຈະນຳເອົາຄວາມຮູ້ຄວາມສາມາດຈາກຫຼັກສູດດັ່ງກ່າວໄດ້ປະຕິບັດ ແລະ ນໍາຄວາມສາມາດທາງດ້ານການເປັນຜູ້ນຳ ມາໃຊ້ໃນຊີວິດປະຈຳວັນຂອງທ່ານໄດ້.
ການຝຶກອົບຮົມດໍາເນີນໄປເປັນເວລາ 2 ວັນ 26-27 ກັນຍາ 2022 ເຊິ່ງເຕັມໄປດ້ວຍຄວາມຮັບຮູ້ ແລະ ເຂົ້າໃຈຕໍ່ກັບວຽກງານການພັດທະນາຄວາມເປັນຜູ້ນໍາ ເພື່ອນໍາໄປຈັດຕັ້ງປະຕິບັດເຂົາສູ່ວຽກງານຕົວຈິງໃຫ້ໄດ້ຮັບຜົນດີ.